༣ དེ་རིང་སྤྱི་ཚེས་༥་ཉིན་རྒྱ་ནག་གི་ཚོང་དོན་ལྷན་ཁང་གིས་སླར་ཡང་ཨ་རི་དང་རྒྱ་ནག་གི་ཚོང་དོན་གྲོས་མོལ་རིམ་པ་དང་པོའི་གྲོས་མཐུན་འཇོག་རྒྱུར་རྒྱལ་ཁབ་གཉིས་ཀྱིས་མོས་མཐུན་བྱུང་ཡོད་ཅེས་བསྒྲགས་འདུག དེ་དང་མཉམ་དུ་ཨ་རིས་ངེས་པར་དུ་རྒྱ་ནག་གི་དངོས་ཟོག་མང་པོ་ཞིག་ལ་སྒོ་ཁྲལ་སྤར་ཟིན་ཡོད་པ་ཁག་ཅིག་ཕྱིར་འཐེན་བྱ་དགོས་པའི་དགོས་འདུན་བཏོན་འདུག རྒྱ་ནག་ཚོང་དོན་ལྷན་ཁང་གི་མགྲིན་ཚབ་པ་ཀོ་ཧྥུན་གྱིས་རྒྱལ་ཁབ་གཉིས་ཀྱི་ཚོང་དོན་གྲོས་མོལ་རིམ་པ་དང་པོ་འཇོག་ཐུབ་པ་བྱུང་ན་རྒྱ་ནག་གིས་ཨ་རིར་ཕྱིར་ཚོང་བྱེད་བཞིན་པའི་དངོས་ཟོག་ཁག་ལ་ངེས་པར་དུ་སྒོ་ཁྲལ་གཅོག་རྒྱུའི་རྩིས་རྒྱག་གི་ཡོད། རྒྱལ་ཁབ་གཉིས་ཀྱི་ཚོང་དོན་སྐུ་ཚབ་ཚོགས་པས་མུ་མཐུད་དུ་འབྲེལ་བ་བྱེད་བཞིན་ཡོད་ཅེས་བཤད། སྤྱིར་ཨ་རི་དང་རྒྱ་ནག་རིམ་པ་དང་པོའི་ཚོང་ལས་གྲོས་མཐུན་སྤྱི་ཟླ་༡༡་པའི་ཟླ་མཇུག་དེར་ལེགས་གྲུབ་ཐུབ་སྲིད་པའི་ཚོད་དཔག་བྱས་་ཀྱང་གྲོལ་མཐུན་དེ་སྔོན་གྱི་འཆར་གཞི་ལྟར་འཇོག་ཐུབ་མེད་ཅིང་། ཉེ་ཆར་ཨ་རིའི་སྲིད་འཛིན་ཌོ་ནལ་ཊམ་གྱིས་ཚོང་ལས་གྲོས་མཐུན་ལོ་རྗེས་མའི་ཨ་རིའི་སྲིད་འཛིན་གྱི་འོས་བསྡུའི་གཞུག་ལ་མ་གཏོགས་འཇོག་ཐུབ་རྒྱུ་མིན་པའི་གཏམ་བཤད་བྱས་པར་དཔྱད་བརྗོད་པ་ཁག་ཅིག་གིས་ཨ་རྒྱ་གཉིས་ཀྱི་ཚོང་དོན་གྲོས་མོལ་ལོ་འདིར་ལེགས་གྲུབ་འབྱུང་ཐབས་མེད་པའི་ཚོད་དཔག་བྱེད་བཞིན་པ་རེད། གལ་སྲིད་མ་འོངས་པའི་ཉིན་བཅུའི་ནང་དུ་རྒྱལ་ཁབ་གཉིས་ཀྱི་ཚོང་ལས་གྲོས་མཐུན་འཇོག་མ་ཐུབ་ཚེ། ཟླ་འདིའི་སྤྱི་ཚེས་༡༥་ནས་ཨ་མི་རི་ཀས་བསྐྱར་དུ་རྒྱ་ནག་ནས་ནང་འདྲེིན་བྱེད་ཀྱི་ཡོད་པའི་ཨ་སྒོར་དུང་ཕྱུར་ཆིག་སྟོང་ལྔ་བརྒྱ་དྲུག་བཅུ་ཐམ་པའི་དངོས་ཟོག་ལ་སྒོ་ཁྲལ་སྤར་འཆར་ཡོད་ཅིང་། དབྱེ་ཞིབ་པ་ཁ་ཤས་ཀྱིས་ཉེ་ཆར་ཨ་རིས་ཧོང་ཀོང་གི་འགྲོ་བ་མིའི་ཐོབ་ཐང་དང་དམངས་གཙོའི་ཁྲིམས་གཞི་གཏན་འབེབས་བྱས་ནས་རྒྱལ་ཁབ་ཀྱི་ཁྲིམས་ལ་གྱུར་ཡོད་པ་དང་། དེའི་རྗེས་སུ་ཨ་རིའི་གྲོས་ཚོགས་འོག་མས་ཞིན་ཅང་གི་འགྲོ་བ་མིའི་ཐོབ་ཐང་གི་ཁྲིམས་གཞི་ཞིག་གཏན་འབེབས་བྱས་པ་བཅས་ཀྱིས་ཨ་རི་དང་རྒྱ་ནག་གི་ཚོང་དོན་གྲོས་མོལ་ལ་བར་ཆད་བྱུང་ཡོད་པའི་ཚོད་དཔག་བྱེད་བཞིན་པ་རེད།